हो सकता है, भारतीय जन-मानस में पैठी यह आशंका आने वाले बरसों में सही साबित हो। हो सकता है, यह आशंका इतनी खोखली साबित हो जाए कि बाद में हमें अपने सोचे पर हंसी-सी आए। बीजिंग के जिस शोध-विचार संस्थान ने मुझे व्याख्यान देने बुलाया था, उसका दुनिया में, और ख़ासकर एशिया में, बड़ा नाम है। माना जाता है कि चीन-सरकार की अंतरराष्ट्रीय नीतियों को दिशा देने में यह संस्थान ख़ासी अहम भूमिका निभाता है। सो, मैं ने ज़रा बेबाकी से अपनी बातें रखने से पहले ही वहां मौजूद विचारकों और शोधार्थियों को बता दिया कि न तो मैं कोई राजनयिक हूं कि घुमा-फिरा कर अपनी बातें कहूं और न कोई चिंतक कि ठोड़ी पर हाथ रख कर उनके सामने ऐसी वैचारिक-जलेबी पेश करूं, जिसका ओर-छोर ही सब ढूंढते रह जाएं। मैं ने उन्हें बताया कि भले ही आजकल मैं एक सक्रिय राजनीतिकर्मी भी हूं, मगर हूं मूलतः पत्रकार, सो, खरी-खरी सुनिए।